'Dronk' motoris ry polisieman dood | Maroela Media
A.o Jan Esterhuysen. (Foto: Facebook)
'n Polisiebeampte is Saterdagaand dood toe 'n motoris deur 'n padblokkade in Khutsong aan die Wes-Rand gejaag het.
Ao. Jan Christoffel Esterhuysen was besig om die vloei van die verkeer te beheer, toe 'n 20-jarige motoris deur die blokkade gery en Esterhuysen sowel as 'n stilstaande motor getref het. "Die bestuurder het van die toneel probeer vlug, maar ander polisielede kon daarin slaag om hom vas te trek," het brig. Brenda Muridili, polisiewoordvoerder in Gauteng, Maandag gesê.
"Ao. Esterhuysen is na die hospitaal gehaas waar hy aan sy beserings beswyk het."
Volgens Muridili het die verdagte onder die invloed van alkohol bestuur. Sy sê Esterhuysen was verbonde aan Fochville se eenheid vir sigbare polisiëring en het 27 jaar se lojale diens aan die polisie gelewer.
Sy vrou, Tersia Esterhuysen, is ook in die polisiediens werksaam.
Esterhuysen se susterskind het Sondag haar medelye met sy vrou en dogter op Facebook betuig. "Hy was 'n wonderlike, 'n fantastiese man en 'n vreugdevolle oom. Ons gedagtes en gebede is met sy familie in hierdie tyd."
Lt.genl. Elia Mawela, provinsiale polisiekommissaris, het sy medelye met Esterhuysen se familie betuig en gesê hy is dankbaar vir die positiewe bydrae wat Esterhuysen in sy jare in diens van die polisie gelewer het.